Ekuma ke Nukembelelanga Luwutuku lwa Yesu ko?
Ngindu zabendomoka za wantu
Ngindu zabendomoka: Mbangi za Yave ke bekembelelanga Luwutuku lwa Yesu ko kadi ke bekwikilanga mu Yesu ko.
Ludi: Tu Akristu. Tukwikilanga vo luvuluzu mu Yesu kaka lukwizila.—Mavangu 4:12.
Ngindu zabendomoka: Oyeno esi nzo nuvambulanga muna kubalonga vo balembi kembelelanga Luwutuku lwa Yesu.
Ludi: Tutokanenanga wete dia esi nzo, i kuma tusadilanga Nkand’a Nzambi muna sadisa esi nzo bakala ye ngwizani ambote.
Ngindu zabendomoka: Oyeno lau diambote dia “nkinzi a luwutuku” nuvidisanga, vanaziana tukau, luvuvamu ova nza ye songaziana e dienga.
Ludi: Oyeto ngolo tusianga mu kala akwa luvuvamu yo ntim’a mvevo e lumbu yawonso. (Ngana 11:25; Roma 12:18) Muna bonga e nona, vava tukutakananga ye mpangi zeto yo kuyivana muna salu kia samuna e nsangu zambote, tulemvokelanga nkanikinu wa Yesu “
ngovo nutambwidi, nuvan’e ngovo.” (Matai 10:8) Vana ntandu, tutoma songanga e ziku vo e Kintinu kia Nzambi kaka kisinga twasa luvuvamu ova nza.—Matai 10:7.
Ekuma Mbangi za Yave ke Bekembelelanga Luwutuku lwa Yesu ko?
Yesu wakanikina vo twayindulanga lufwa lwandi, ke luwutuku lwandi ko.—Luka 22:19, 20.
Antumwa za Yesu ye alongoki antete ke bakembelelanga lumbu kia Luwutuku lwa Yesu ko. O nkanda Enciclopédia Brasa uvovanga vo “
o nkinzi a Luwutuku lwa Yesu, bispo Libério wasikidiswa wo muna mvu wa 354,” tezo kia nkama zole za mvu zavioka tuka ntumwa ansuka kafwila.
Ke vena ziku ko kisonganga vo Yesu kia 25 kia ngonde a Desemba kawutuka; e lumbu kia luwutuku lwandi ke kiasonama mu Nkand’a Nzambi ko.
Tukwikilanga vo lumbu kia Luwutuku lwa Yesu ke kitondwanga ko kwa Nzambi kadi mindembi-kwikila bayantika kio.—2 Korinto 6:17.
Nga diamfunu mu tokanena e diambu diadi?
Ndonga bekembelelanga e lumbu kia Luwutuku lwa Yesu nana bazeye wo vo mindembi-kwikila bayantika kio ye ke kiasonama muna Nkand’a Nzambi ko. Wantu awaya nanga bekiyuvulanga vo: Ekuma Akristu bafwete kadila ye ngindu zazi zaswaswana? Nga diamfunu mu tokanenanga e diambu diadi?
Nkand’a Nzambi ukutukasakesanga twatoma yindulanga, twakala yo ‘
nyindu asikila.’ (Roma 12:1, 2) Ukutulonganga twayangalelanga e ludi. (Yoane 4:23, 24) Kana una vo tutokanenanga dina akaka beyindulanga mu kuma kieto, nkanikinu mia Nkand’a Nzambi tulemvokelanga, kana nkutu vo dilenda fila e ndonga mu lembi kutuyangalela.
Kana una vo ke tukembelelanga lumbu kia luwutuku lua Yesu ko, tuzitisanga nswa wa konso wa kibakila e nzengo mu kuma kia diambu diadi. Ke tukakidilanga wantu ko vava bekembelelanga e lumbu kia luwutuku lwa Yesu.
tso_Latn hau_Latn hau_Latn kon_Latn kon_Latn kon_Latn kon_Latn kon_Latn kon_Latn tso_Latn kon_Latn kon_Latn kon_Latn kon_Latn kon_Latn kmb_Latn kon_Latn kon_Latn kon_Latn kon_Latn